O icoană de 300 de ani dispărută în mod misterios în perioada comunismului a fost înapoiată mănăstirii Cernica
Data publicării:
O icoană veche de peste 300 de ani, pierdută în perioada comunismului și reapărută în 2015 la o licitație de artă, a ajuns înapoi acasă, la mănăstirea Cernica. Un român care a cumpărat icoana a decis să o doneze mănăstirii după ce i-a descoperit povestea. Lucrarea este un bun cultural care datează din secolul XVIII, din vechea școală de pictură religioasă.
Duminica Samarinencii este o icoană ce ar fi făcut parte din vechiul iconostas al bisericii Sfântul Nicolae de la mănăstirea Cernica. În momentul în care s-a decis înlocuirea inconostasului și mutarea icoanelor la muzeu, această icoană s-a pierdut. Timp de zeci de ani nu s-a știut unde este până în anul 2015, când a apărut la o licitație. Proprietarul a decis să o vândă, zilele acestea, la o altă casă de licitații. Doar că de data aceasta, a fost cumpărată de cineva care a dorit să o înapoieze mănăstirii de unde provine.
Icoana recuperată și-a găsit locul alături de celelalte piese care au fost pictate acum mai bine de 300 de ani.
Vasile Pârjol, starețul Mănăstirii Cernica: La chipuri așa sunt asemănătoare plus dantela asta de lemn care e înrudită cu o altă icoană din camera de alături. Are această frunză de stejar și aceasta este convorbirea dintre Hristos și Samarineaca. Toate erau din partea de jos a catapetesmei.
Vasile Bănescu, purtător de cuvânt al Patriarhiei Române: Oricărei icoane îi stă bine în mod ideal într-o biserică, mai puțin într-o expoziție privată.
Ce s-a întâmplat cu icoana în ultimele decenii rămâne, însă, un mister. Cel mai probabil însă, a făcut parte din expoziții private.
Anca Bejan, reprezentant al unei case de licitații de artă: Acest fragment de iconostas este un bun cultural cu siguranță, însă nu este în patrimoniu și atunci el poate circula liber.
Cele mai vechi icoane din istoria creștinismului datează din secolul VI și sunt considerate bunuri culturale sau de patrimoniu.